Nog een vas ná gru-moord op branderplankryerDavid Wolfromm. Foto: Facebook ŉ 33-jarige man sal Donderdag in die Simonstad-landdroshof verskyn in verband met die moord op David Wolfromm (38). Die verdagte is deur ŉ taakspan in hegtenis geneem en sal in die hof verskyn op aanklag van moord, ontvoering, kwaadwillige saakbeskadiging en regsverydeling, het kapt. FC van Wyk, woordvoerder van die polisie, gesê. Dit is die tweede verdagte wat in hegtenis geneem word in verband met die moord op Wolfromm. Wolfromm is die laaste keer lewend by Witsandstrand, naby Scarborough, gesien. Hy was vermoedelik op pad terug na sy motor nadat hy branderplank gery het, toe twee mans hom oorrompel het. Hy is glo in die kattebak van sy motor gedwing voor die verdagtes met hom weggery het. Volgens die polisie het die verdagtes hierna twee vroue opgelaai wat besef het iemand is in die kattebak en geëis het om uit te klim. Die mans het tydens die woordewisseling met die vroue teen ŉ ander voertuig gebots. Die bestuurder van dié voertuig het die mans gekonfronteer, maar weggery toe hulle hom na bewering met ŉ vuurwapen gedreig het. Wolfromm se liggaam is op 8 Mei in die kattebak van sy uitgebrande motor in Ocean View in Kaapstad gevind. Stoffel Wilscuit (30) is kort ná die moord in hegtenis geneem. Hy het Dinsdag in verband met die moord op Wolfromm in die Simonstad-landdroshof verskyn en die saak is tot 27 Junie uitgestel. Wilscuit sal intussen vandag in verband met ŉ onverwante saak in die Simonstad-landdroshof verskyn op aanklag van roof met verswarende omstandighede. Wilscuit was glo uit op borgtog in dié saak toe Wolfromm vermoor is. Daar is tydens Wilscuit se inhegtenisneming beslag gelê op ŉ ongelisensieerde vuurwapen en ammunisie en Wolfromm se motorsleutel is in die verdagte se besit gekry.